b'\n_START_ARTICLE_\nMitsubishi A6M Reisen\n_START_SECTION_\nHistoria\n_START_PARAGRAPH_\nZeron kehittely alkoi vuoden 1937 alussa, heti Mitsubishi A5M saavuttua tuotantoon. Keisarillisen Japanin laivasto asetti koneelle vaatimukset, joiden mukaan nopeuden tuli olla 500\xc2\xa0km/h. Nousutavoite oli 3\xc2\xa0000\xc2\xa0metriin 3,5\xc2\xa0minuutissa ja lentoajan tuli olla kaksi tuntia normaalinopeudella tai 6\xe2\x80\x938\xc2\xa0tuntia s\xc3\xa4\xc3\xa4st\xc3\xb6nopeudella. Nakajima-yhti\xc3\xb6 piti vaatimuksia mahdottomina toteuttaa, mutta Mitsubishi tarttui haasteeseen. Vuoden 1939 loppupuolella valmistui ensimm\xc3\xa4inen prototyyppi A6M1 11-shiki. Kone sai tyyppimerkinn\xc3\xa4n \xe2\x80\x9d12-shi\xe2\x80\x9d keisari Hirohiton 12. hallintovuoden mukaan. Koska vuosi 1940 on japanilaisen keisarikalenterin mukaan vuosi 2400, kone sai nimen Rei-shiki j\xc5\x8dkansent\xc5\x8dki (Nolla-tyypin laivastoh\xc3\xa4vitt\xc3\xa4j\xc3\xa4), josta muodostettiin lyhenne Reisen. Koska japanin kielen kanji rei voidaan lukea my\xc3\xb6s zero, konetta kutsuttiin my\xc3\xb6s nimell\xc3\xa4 Zerosen, mill\xc3\xa4 nimell\xc3\xa4 se yleisimmin tunnetaan. Liittoutuneiden A62M2-mallille antamat nimet olivat \xe2\x80\x9dBen\xe2\x80\x9d, my\xc3\xb6hemmin \xe2\x80\x9dRay\xe2\x80\x9d ja lopulta \xe2\x80\x9dZeke\xe2\x80\x9d, joka oli Zeron virallinen tunnistusnimi. Zero sittemmin j\xc3\xa4i k\xc3\xa4yt\xc3\xa4nn\xc3\xb6ss\xc3\xa4 lent\xc3\xa4jien k\xc3\xa4ytt\xc3\xa4m\xc3\xa4ksi nimeksi. A6M3-mallia luultiin alun perin t\xc3\xa4ysin uudeksi koneeksi, ja sille annettiin aluksi nimeksi \xe2\x80\x9dHamp\xe2\x80\x9d.\n_START_SECTION_\nRakenne ja aseistus\n_START_PARAGRAPH_\nZero oli rakenteeltaan alatasoinen ja kokometallinen. Per\xc3\xa4sin ja ohjainpinnat olivat kangasp\xc3\xa4\xc3\xa4llysteiset. Rakenteen materiaalina oli kevyt ja kova mutta hauras \xe2\x80\x9dExtra-Super Duraluminum\xe2\x80\x9d -alumiiniseos._NEWLINE_Kevyen rakenteensa ansiosta Zero pystyi t\xc3\xa4ytt\xc3\xa4m\xc3\xa4\xc3\xa4n asetetut vaatimukset suorituskyvyst\xc3\xa4 sek\xc3\xa4 kantamasta, mutta varjopuolina olivat ohjaamon panssaroinnin puute sek\xc3\xa4 polttoaines\xc3\xa4ili\xc3\xb6t, joissa ei ollut panssaria tai itsetiivistyv\xc3\xa4\xc3\xa4 kumip\xc3\xa4\xc3\xa4llystett\xc3\xa4._NEWLINE_Ohjaamon \xe2\x80\x9dkasvihuonetyyppinen\xe2\x80\x9d rakenne antoi lent\xc3\xa4j\xc3\xa4lle vapaan n\xc3\xa4kym\xc3\xa4n ymp\xc3\xa4rilleen aiheuttaen kuitenkin jonkin verran v\xc3\xa4\xc3\xa4ristymi\xc3\xa4 n\xc3\xa4k\xc3\xb6kentt\xc3\xa4\xc3\xa4n kaarevien lasien vuoksi. Radion lis\xc3\xa4ksi Zerossa oli radiokompassi pitkien matkojen suunnistamista varten sek\xc3\xa4 radiosuuntima-antenni ohjaajan takana. Lent\xc3\xa4j\xc3\xa4t useimmiten kuitenkin poistivat radion, koska se oli tuohon aikaan raskas ja tilaa viev\xc3\xa4 muutenkin ahtaassa ohjaamossa._NEWLINE_Zeron aseistuksena oli alun perin kaksi lisenssivalmistettua mallinimell\xc3\xa4 Tyyppi 97 7,7\xc2\xa0mm brittil\xc3\xa4ist\xc3\xa4 Vickers-konekiv\xc3\xa4\xc3\xa4ri\xc3\xa4, jotka oli sijoitettu runkoon moottorin yl\xc3\xa4puolelle. Lis\xc3\xa4ksi kummassakin siivess\xc3\xa4 oli yksi Tyyppi 99 malli 1 -mallinimell\xc3\xa4 lisenssivalmistettu 20\xc2\xa0mm Oerlikon-konetykki. Ase oli sama kuin Me 109 E4 -versiossa k\xc3\xa4ytetty MG FF, mutta k\xc3\xa4ytti alkuper\xc3\xa4ist\xc3\xa4 20x72 RB patruunaa._NEWLINE_T\xc3\xa4m\xc3\xa4 aseistus oli suunnitteluaikaan tehokas, joskin 20\xc2\xa0mm tykkien ammusten l\xc3\xa4ht\xc3\xb6nopeus oli alhainen, mik\xc3\xa4 aiheutti ongelmia suhteessa konekiv\xc3\xa4\xc3\xa4rien osumakuvioon. Muuna aseistuksena voi olla kaksi 60\xc2\xa0kg:n pommia, yksi kummankin siiven alla. Zero voitiin varustaa rungon alle sijoitettavalla lis\xc3\xa4polttoaines\xc3\xa4ili\xc3\xb6ll\xc3\xa4.\n_START_SECTION_\nPalveluksessa ja uusia versioita\n_START_PARAGRAPH_\nZeron kevyt rakenne sek\xc3\xa4 pieni siipikuormitus mahdollistivat hyv\xc3\xa4t kaartotaisteluominaisuudet. Yhdysvaltain P-40 Tomahawk, F4F Wildcat ja brittil\xc3\xa4isten Hawker Hurricane -h\xc3\xa4vitt\xc3\xa4j\xc3\xa4t olivat usein pulassa Zeron kanssa ensimm\xc3\xa4isen sotavuoden ajan. Osaksi lent\xc3\xa4jien puutteellisen kokemuksen, mutta my\xc3\xb6s virheellisen ilmataistelutaktiikan vuoksi, kunnes liittoutuneet kehittiv\xc3\xa4t sopivat taistelumenetelm\xc3\xa4t Zeroa vastaan. Paras niist\xc3\xa4 oli k\xc3\xa4ytt\xc3\xa4\xc3\xa4 hyv\xc3\xa4ksi Zeron huonohkoa sy\xc3\xb6ksynopeutta, hy\xc3\xb6kk\xc3\xa4\xc3\xa4m\xc3\xa4ll\xc3\xa4 nopeusedun turvin Zeron kimppuun yl\xc3\xa4puolelta ja irtautumalla taistelusta \xe2\x80\x93 jatkaen sy\xc3\xb6ksy\xc3\xa4 Zeron ohi. F6F Hellcatin saavuttua rintamalle, my\xc3\xb6s Zeron suuri nousunopeusetu tasoittui. Silti Zero oli eritt\xc3\xa4in vaarallinen vastustaja, etenkin kokeneen japanilaispilotin k\xc3\xa4siss\xc3\xa4 sodan loppuun asti._NEWLINE_A6M:n ensimm\xc3\xa4inen palvelusk\xc3\xa4ytt\xc3\xb6versio oli A6M2 tyyppi 11, joka tuli laivueisiin 1940 lopussa. Toisen maailmansodan alussa sarjatuotanto oli aloitettu, ja tuotantomallina oli A6M2 tyyppi 21, jossa oli tukialuskoukku, k\xc3\xa4\xc3\xa4ntyv\xc3\xa4t siivenk\xc3\xa4rjet ja ahtimella varustettu Nakajima Sakae -moottori. Loppuvuodesta 1942 palvelukseen tuli A6M3 tyyppi 32, jossa oli tylp\xc3\xa4t siivenk\xc3\xa4rjet ja joka sai liittoutuneiden koodistossa nimen \xe2\x80\x9dHamp\xe2\x80\x9d. Koneen lopullinen sarjatuotantomalli, A6M5, jossa oli edelt\xc3\xa4ji\xc3\xa4\xc3\xa4n tehokkaampi moottori ja parempi aseistus, tuli laivuek\xc3\xa4ytt\xc3\xb6\xc3\xb6n loppuvuodesta 1943. T\xc3\xa4m\xc3\xa4 malli palveli kaikilla japanilaisilla lentotukialuksilla (sik\xc3\xa4li, kun niit\xc3\xa4 en\xc3\xa4\xc3\xa4 oli j\xc3\xa4ljell\xc3\xa4 s\xc3\xa4ilynein\xc3\xa4) sodan loppuun asti.\n_START_SECTION_\nYleist\xc3\xa4 Zerosta\n_START_PARAGRAPH_\nSodan ensimm\xc3\xa4iset puolitoista vuotta Zeron ketteryys, nopeus ja suuri lentos\xc3\xa4de takasivat keisarillisen Japanin laivastolle ilmaherruuden Tyynenmeren sodassa. Yhdysvaltain h\xc3\xa4vitt\xc3\xa4j\xc3\xa4voimat k\xc3\xa4sittiv\xc3\xa4t alkusodasta l\xc3\xa4hinn\xc3\xa4 Grumman F4F Wildcat -koneita, jotka p\xc3\xa4rj\xc3\xa4siv\xc3\xa4t vain taitavissa k\xc3\xa4siss\xc3\xa4 Zeroa vastaan. Britannian h\xc3\xa4vitt\xc3\xa4j\xc3\xa4voimat It\xc3\xa4-Aasian rintamalla k\xc3\xa4sittiv\xc3\xa4t aluksi Brewster F2A Buffalo -koneita, jotka olivat jo tullessaan vanhentuneita. T\xc3\xa4m\xc3\xa4n j\xc3\xa4lkeen rintamalle toimitettiin Hawker Hurricaneja, jotka my\xc3\xb6s j\xc3\xa4iv\xc3\xa4t alakynteen ilmataisteluissa. Sotatilanteen edelleen huononnuttua RAF toimitti alkuvuodesta 1942 Australiaan Darwinin puolustukseksi sen hetken parhaita h\xc3\xa4vitt\xc3\xa4ji\xc3\xa4\xc3\xa4n, Supermarine Spitfire Mk V:ia. Brittil\xc3\xa4isten j\xc3\xa4rkytykseksi Spitfiren tappiot olivat huomattavia johtuen p\xc3\xa4\xc3\xa4osin Euroopan rintamalta lainatusta taistelutaktiikasta sek\xc3\xa4 Spitfiren lyhyest\xc3\xa4 toimintas\xc3\xa4teest\xc3\xa4 \xe2\x80\x93 monet Spitfirien menetyksist\xc3\xa4 johtuivat lopuksi polttoaineen loppumisesta ennen kuin vaurioitunut kone p\xc3\xa4\xc3\xa4si kent\xc3\xa4lle. Ensimm\xc3\xa4isiss\xc3\xa4 taisteluissa tappiot saattoivat nousta jopa yli kahdeksaan Spitfireen pudotettua Zeroa kohti. Zero oli hitaammissa nopeuksissa ketteryydelt\xc3\xa4\xc3\xa4n selv\xc3\xa4sti parempi kuin t\xc3\xa4st\xc3\xa4 ominaisuudesta tunnettu Spitfire. Oikea taktiikka Zeroa vastaan oli heilurihy\xc3\xb6kk\xc3\xa4ys eli sy\xc3\xb6ksy korkealta \xe2\x80\x93 isku \xe2\x80\x93 sy\xc3\xb6ksy pois \xe2\x80\x93 pako saavutetulla nopeudella, mihin kevytrakenteinen Zero ei voinut vastata._NEWLINE_Ensimm\xc3\xa4isen sotavuoden aikana japanilaisten lent\xc3\xa4jien sek\xc3\xa4 koulutustaso ett\xc3\xa4 lentokokemus olivat eritt\xc3\xa4in korkealla tasolla verrattuna monen muun maan ilmavoimiin. Lis\xc3\xa4ksi monet heist\xc3\xa4 olivat saaneet taistelukokemusta Kiinan sotaretken yhteydess\xc3\xa4, (tunnetuimpana Sabur\xc5\x8d Sakai) joten osa Zeron ylivoimasta voidaan laskea kokeneiden pilottien ansioksi. Yhdysvaltain Kiinan vapaaehtoisten h\xc3\xa4vitt\xc3\xa4j\xc3\xa4voimien, \xe2\x80\x9dLent\xc3\xa4vien tiikereiden\xe2\x80\x9d komentaja Claire Lee Chennault varoitti japanilaisten ilmavoimien korkeasta tasosta juuri ennen Yhdysvaltain liittymist\xc3\xa4 sotaan n\xc3\xa4hty\xc3\xa4\xc3\xa4n niiden toimintaa Kiinassa, miss\xc3\xa4 h\xc3\xa4n toimi ilmavoimien kehitt\xc3\xa4misteht\xc3\xa4viss\xc3\xa4 vuodesta 1937. Lent\xc3\xa4v\xc3\xa4t tiikerit eiv\xc3\xa4t kuitenkaan todenn\xc3\xa4k\xc3\xb6isesti kohdanneet Zeroa Kiinan rintamalla, koska Zeroa k\xc3\xa4ytti vain Japanin laivasto, joka operoi Hankousta k\xc3\xa4sin. Kiinan etel\xc3\xa4rintamasta ja Burman sotan\xc3\xa4ytt\xc3\xa4m\xc3\xb6st\xc3\xa4, jossa Tiikerit operoivat, vastasivat Japanin maavoimat, joiden omien ilmavoimien k\xc3\xa4yt\xc3\xb6ss\xc3\xa4 oli muun muassa Nakajima Ki-43 Hayabusa vuodesta 1941 l\xc3\xa4htien. Ki-43 oli kuitenkin l\xc3\xa4hes Zeron kaltainen h\xc3\xa4vitt\xc3\xa4j\xc3\xa4 j\xc3\xa4\xc3\xa4den j\xc3\xa4lkeen vain aseistuksessa ja toimintas\xc3\xa4teess\xc3\xa4, joten Lent\xc3\xa4vien tiikereiden komentajan varoitus oli aiheellinen._NEWLINE_3. kes\xc3\xa4kuuta vuonna 1942 lento-aliupseeri Tadayoshi Koga nousi ilmaan lentotukialus Ry\xc5\xabj\xc5\x8dlta A6M2 malli 21 -h\xc3\xa4vitt\xc3\xa4j\xc3\xa4ll\xc3\xa4\xc3\xa4n osallistuakseen hy\xc3\xb6kk\xc3\xa4ykseen Aleuteilla sijaitsevaa Dutch Harboria vastaan. Ammuttuaan alas PBY Catalina -lentoveneen h\xc3\xa4n joutui kiv\xc3\xa4\xc3\xa4rituleen. Paluulennolla Kogalle tuli ongelmia koska kaksi luotia maasta ammutusta kiv\xc3\xa4\xc3\xa4ritulesta oli l\xc3\xa4vist\xc3\xa4nyt koneen polttoaineletkut. Koga ilmoitti laskeutuvansa Akutan Islandille, joka oli m\xc3\xa4\xc3\xa4r\xc3\xa4tty h\xc3\xa4t\xc3\xa4laskupaikaksi. Koga ei saavuttanut lentokentt\xc3\xa4\xc3\xa4 vaan suoritti pakkolaskun hiekalle, jolloin kone k\xc3\xa4\xc3\xa4ntyi nurin ja pilotti sai surmansa. Viisi viikkoa my\xc3\xb6hemmin Yhdysvaltain laivaston PBY Catalina huomasi yl\xc3\xb6salaisin olevan koneen ja laivasto nouti koneen tutkittavaksi. T\xc3\xa4t\xc3\xa4 sotasaalista pidet\xc3\xa4\xc3\xa4n er\xc3\xa4\xc3\xa4n\xc3\xa4 Tyynenmeren rintaman merkitt\xc3\xa4vimmist\xc3\xa4, koska Yhdysvaltain suorittamat koelennot paljastivat sek\xc3\xa4 Zeron vahvuudet ett\xc3\xa4 heikkoudet h\xc3\xa4vitt\xc3\xa4j\xc3\xa4n\xc3\xa4. T\xc3\xa4m\xc3\xa4n ansiosta liittoutuneet pystyiv\xc3\xa4t opettamaan h\xc3\xa4vitt\xc3\xa4j\xc3\xa4lent\xc3\xa4jilleen parempia taistelutaktiikoita Zeroja vastaan._NEWLINE_Vasta 1943 puoliv\xc3\xa4liss\xc3\xa4 liittoutuneet saivat uusia konemalleja tuotantoon, esimerkiksi Grumman F6F Hellcatin ja Sptfire Mk VIII:n, jotka olivat kokeneiden lent\xc3\xa4jien k\xc3\xa4siss\xc3\xa4 oikein k\xc3\xa4ytettyn\xc3\xa4 parempia kuin Zero. Vuoden 1944 j\xc3\xa4lkeen Zero oli jo t\xc3\xa4ysin alivoimainen liittoutuneiden uusia P-38 Lightning-, F4U Corsair-, P-51 Mustang- ja Supermarinen Spitfire-/Seafire-malleja vastaan. Zeron kohtaloksi j\xc3\xa4i loppusodasta toimia l\xc3\xa4hinn\xc3\xa4 ep\xc3\xa4toivoisissa puolustustaisteluissa ylivoimaista vihollista vastaan sek\xc3\xa4 ottaa osaa kamikaze-teht\xc3\xa4viin.'